ຄະນະພົວພັນຕ່າງປະເທດສູນກາງພັກ ລາວ-ຫວຽດນາມ ເຄື່ອນໄຫວຢ້ຽມຢາມ ແລະ ພົບປະມິດຕະພາບ ຢູ່ແຂວງຄຳມ່ວນ
ໃນລະຫວ່າງວັນທີ 25-26 ກໍລະກົດ 2015 ຄະນະພົວພັນຕ່າງປະເທດ ລາວ-ຫວຽດນາມ ເຊິ່ງນຳໂດຍ ທ່ານ ນາງ ສູນທອນ ໄຊຍະຈັກ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ ສປປ ລາວ, ທ່ານ ຮວ່າງ ບິງ ກວນ ກຳມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກກອມມູນິ ຫວຽດນາມ ພ້ອມດ້ວຍພາກສ່ວນທີ່ກ່ຽວຂ້ອງຂອງຄະນະພົວພັນຕ່າງປະເທດທັງສອງຝ່າຍ ໄດ້ເຄື່ອນໄຫວຢ້ຽມ ຢາມ ແລະ ພົບປະມິດຕະພາບຢູ່ແຂວງຄຳມ່ວນ.
ໂດຍເປັນກຽດຕ້ອນຮັບຄະນະດັ່ງກ່າວມີທ່ານ ຄຳໃບ ດຳລັດ ກຳມະການສູນກາງພັກ ເຈົ້າແຂວງໆຄຳມ່ວນ, ທ່ານ ໂອໄດ ສຸດາພອນ ເລຂາຄະນະບໍລິຫານງານພັກແຂວງຄຳມ່ວນ ທີ່ໂຮງແຮມ ຣີເວີເຣຍ. ຈາກນັ້ນຄະນະດັ່ງກ່າວ ກໍ່ໄດ້ຮ່ວມວາງກະຕ່າດອກໄມ້ທີ່ອະນຸສາວະລີ ປະທານໄກສອນພົມວິຫານ ແລະ ອະນຸສາວະລີ ປະທານສຸພານຸວົງ ແລ້ວເຂົ້າພົບປະໂອ້ລົມການນຳແຂວງຄຳມ່ວນ ທີ່ເຮືອນພັກເລກ 1. ໃນພິທ່ານ ຄຳໃບ ດຳລັດ ໄດ້ລາຍງານສະພາບ ການພາຍໃນແຂວງໃຫ້ຄະນະຜູ້ແທນໄດ້ຮັບຊາບ. ເຊິ່ງແຂວງຄຳມ່ວນແມ່ນແຂວງໜຶ່ງທີ່ອຸດົມສົມບູນເຕັມໄປດ້ວຍຊັບພະ ຍາກອນທຳມະຊາດເຊັ່ນ: ແຮ່ທາດ, ແຫຼ່ງນ້ຳ ແລະ ປ່າໄມ້. ແຂວງຄຳມ່ວນໄດ້ກຳນົດເອົາ 3 ທ່າແຮງທີ່ເປັນພື້ນຖານ ໃຫ້ແກ່ການພັດທະນາເສດຖະກິດ-ສັງຄົມຄື: ທ່າແຮງທາງດ້ານກະສິກຳ-ປ່າໄມ້, ທ່າແຮງທາງດ້ານພະລັງງານ ແລະ ບໍ່ແຮ່ ແລະ ທ່າແຮງທາງດ້ານການບໍລິການ. ໂດຍລວມແລ້ວເສດຖະກິດຂອງແຂວງມີການຂະຫຍາຍຕົວໃນລະດັບ 12,95% ລວມຍອດຜະລິດຕະພັນພາຍໃນບັນລຸໄດ້ 5.413 ຕື້ກີບ, ສະເລ່ຍລາຍຮັບຕໍ່ຫົວຄົນ 1.684 ໂດລາສະຫະລັດ. ໄປຄຽງຄູ່ກັນນັ້ ຄະນະພັກອຳນາດການປົກຄອງແຂວງຄຳມ່ວນຍັງໄດ້ເອົາໃຈໃສ່ການເພີ່ມທະວີ ພົວພັນຮ່ວມມື ແລະ ສາມະຄີແບບພິເສດ ອັນເປັນມູນເຊື້ອດີງາມຂອງສອງຊາດ ລາວ-ຫວຽດນາມ ໂດຍສະເພາະ ແມ່ນບັນດາແຂວງທີ່ມີຊາຍແດນຕິດຈອດກັນ ເພື່ອພ້ອມກັນຊຸກຍູ້ ແລະ ອຳນວຍຄວາມສະດວກໃຫ້ແກ່ບັນດາພະ ແນກການ, ຂະແໜງການ, ທ້ອງຖິ່ນ, ທຸລະກິດ ແລະ ປະຊາຊົນໄດ້ໄປມາແລກປ່ຽນບົດຮຽນ ແລະ ພົວພັນຄ້າ-ຂາຍນຳກັນຢ່າງເປັນປົກກະຕິ. ການເຄື່ອໄຫວຢ້ຽມຢາມແຂວງຄຳມ່ວນຄັ້ງນີ້ຄະນະດັ່ງກ່າວຍັງໄດ້ເດີນທາງໄປຢ້ຽມ ຊົມອະນຸສອນ ປະທານໂຮ່ຈິມິນ ທີ່ບ້ານຊຽງຫວາງ ເມືອງໜອງບົກ ແລະ ໄດ້ຮ່ວມງານແຂ່ງຂັນກິລາມິດຕະພາບ ລະຫວ່າງຄະນະພົວພັນຕ່າງປະເທດສູນກາງພັກ ລາວ, ຫວຽດນາມ ແລະ ແຂວງຄຳມ່ວນ ເຊິ່ງປະກອບມີ ກິລາຕີ ດອກປີກໄກ່, ກິລາປິງປ໋ອງ ແລະ ກິລາບານເຕະ ເພື່ອເປັນການຮັດແໜ້ນສາຍພົວພັນມິດຕະພາບຂອງຄະນະພົວພັນ ຕ່າງປະເທດທັງສອງຝ່າຍ ແລະ ແຂວງຄຳມ່ວນ. ໃນຄໍ່າຄືນຂອງວັນດຽວກັນໄດ້ມີງານລ້ຽງ ພາເຂົ້າສາມັກຄີ ຢູ່ທີ່ພັດຕະຄານດາວຊັນໂວ ໂດຍການເປັນກຽດເຂົ້າຮ່ວມຂອງທ່ານ ດຣ ທອງລຸນ ສີສຸລິດ ກຳມະການກົມການ ເມືອງສູນການພັກ ຮອງນາຍົກລັດທະມົນຕີ ລັດຖະມົນຕີວ່າການກະຊວງການຕ່າງປະເທດແຫ່ງ ສປປລາວ ເຊິ່ງງານລ້ຽງດັ່ງກ່າວແມ່ນເຕັມໄປດ້ວຍບັນຍາກາດທີ່ຟົດຟື້ນ, ເບີກບານມ່ວນຊື່ນ ແລະ ນ້ຳໃຈໄມຕີຈິດມິດຕະພາບທີ່ດີຕໍ່ກັນ ລະຫວ່າງແຂກ ແລະ ເຈົ້າພາບ.